HMS Jaguar (F34)

**HMS Jaguar** (viirinumerot F34 ja 1940 alkaen G34) oli Britannian kuninkaallisen laivaston J-luokan hävittäjä, joka palveli toisessa maailmansodassa.

## Valmistus

Alus tilattiin 25. maaliskuuta 1937 osana vuoden 1936 laivasto-ohjelmaa William Denny and Brothersilta Dumbartonista, missä köli laskettiin 25. marraskuuta 1937. Alus laskettiin vesille 22. marraskuuta 1938 ja valmistui 12. syyskuuta 1939, jolloin maksettiin aluksen tarjoukseen perustuva hinta eli 392&nbsp;363 puntaa ilman Amiraliteetin toimittamia ase- ja viestijärjestelmiä.

## Palvelus
Palvelukseen otettaessa *Jaguar* määrättiin Kotilaivaston 7. hävittäjälaivueeseen. Syyskuun 1939 alussa se läpäisi valmistajan testit ja se siirrettiin palvelukseen otettavaksi. Alus aloitti 12. syyskuuta vastaanottokokeet, joiden päätyttyä se lähti 19. syyskuuta varustamisen jälkeen koulutukseen Portlandiin.

### Kotilaivasto
Alus oli 26. syyskuuta laivueensa mukana Grimsbyssä suorittamassa aseiden koeammuntoja ja täydentämässä varastojaan, minkä jälkeen se aloitti partioinnin Pohjanmerellä ja Doverinsalmessa. Lokakuussa alus ajoi karille Firth of Forthissa, minkä vuoksi se siirrettiin 11. lokakuuta Leithissä telakalle, mistä se palasi 2. marraskuuta suojaamaan Pohjanmeren saattueita.

*Jaguar*  siirrettiin 15. maaliskuuta 1940 huollettavaksi Dundeessa Caledon Shipyardin telakalle, mistä se palasi palvelukseen 1. toukokuuta koeajojen päätyttyä.

Alus suojasi 20. toukokuuta East Anglian rannikolla troolareita *[[HMS Grampian]]ia*, *[[HMS James Lay]]tä*, *[[HMS Milford Queen]]iä*, *[[HMS Milford Princess]]iä* ja *[[HMS Cape Melville]]ä*, joiden tehtävänä oli katkaista Britteinsaarten ja Borkumin välinen puhelinkaapeli operaatio Quixotessa. Norfolkin edustalla alus hyökkäsi 25. toukokuuta tuloksetta Saksan laivaston sukellusveneen *[[U-9]]* kimppuun yhdessä ''HMS Jackalin'', ''HMS Javelinin'' ja ''HMS Gallantin'' kanssa. Seuraavana päivänä alus lähti Doveriin osallistuakseen Dunkerquen evakuointiin.

Alus suojasi 27. toukokuuta evakuointia *[[HMS Codrington]]in*, ''HMS Malcolmin'', ''HMS Grenaden'', *Gallantin*, ''HMS Eskin'', ''HMS Expressin'', *Javelinin* ja ''HMS Harvesterin'' kanssa. Seuraavana päivänä alus pelasti torpedoidun *[[SS Aboukir]]in* eloonjääneet. Se vaimensi 29. toukokuuta *Grenaden* ja *Gallantin* kanssa La Pannen rannikkopatterin. Samana päivänä alukselle nousi 370 sotilasta Dunkerquesta, jolloin alus vaurioitui sen kylkeen kiinnittyneen *Grenaden* tuhoutuessa ilmahyökkäyksessä. Paluumatkalla Doveriin lähelle osunut pommi pysäytti aluksen konehuoneen. Osa aluksella olleista sotilaista siirrettiin muihin aluksiin samalla kuin vaurioitunut *Jaguar* otettiin hinaukseen, jonka aikana aluksen moottori saatiin toimimaan ja se saapui Doveriin omin voimin.

Seuraavana päivänä alus siirtyi Humberiin Imminghamin telakalle, jolle se siirrettiin 1. kesäkuuta. Alus palasi palvelukseen 23. kesäkuuta siirtyen Harwichiin, jossa se liittyi *Javeliniin*. Alus suojasi 4. heinäkuuta *Jackalin* kanssa apumiinalaiva *Teviot Bankia* itärannikonsulun laskussa  operaatiossa BS21.

Alus suojasi 17. elokuuta *[[HMS Cairo]]n*, *[[HMS Inglefield]]in*, *Javelinin* ja *Firedraken* kanssa 1. miinalaivuetta, joka laski miinoitteen Moray Firthiin laajentaakseen itärannikonsulkua operaatiossa SN12. Syyskuussa alus partioi Euroopan rannikolla valvoen ja häiriten saksalaisten maihinnousuvalmisteluja. Se oli huollettavana Dundeessa syys-lokakuun vaihteessa, minkä jälkeen alus aloitti itärannikonsaattueiden suojaamisen.

Laivueen mukana alus siirtyi Plymouthiin estääkseen Cherbourgiin ja Brestiin sijoitettujen Saksan laivaston yksiköiden toiminnan Kanaalin saattueita vastaan. Se suojasi 10. lokakuuta *Javelinin*, *Jupiterin*, *Jackalin*, *[[HMS Kashmir (F12)|HMS Kashmirin]]* ja *[[HMS Kipling]]in* kanssa taistelulaiva *[[HMS Revenge (06)|HMS Revengeä]]*, joka matkasi tulittamaan Cherbourgia. Seuraavana päivänä alus osallistui Cherbourgin satamaan tulittamiseen. Operaation päätyttyä alus palasi osaston mukana Portsmouthiin.

*Jaguar* määrättiin huollettavaksi Devonportiin ja se lähti Plymouthiin. Alus siirrettiin 14. lokakuuta Devonportin telakalle, jossa siihen asennettiin magneettisuudenpoistolaitteisto. Se määrättiin huollon päätyttyä Force H:hon Gibraltarille.

### Force H
Laivueeseensa Plymouthiin alus palasi 1. marraskuuta ja se lähti 13. marraskuuta *HMS Kelvinin* kanssa Clydeen liittyäkseen *HMS Manchesteriin* ja *HMS Southamptoniin* matkalle Gibraltarille. Osasto lähti 15. marraskuuta Clydestä (operaatio Collar). Saavuttuaan Gibraltarille *Jaguar* liitettiin 21. marraskuuta Force H:hon.

Alus saattoi 23. marraskuuta taisteluristeilijä *HMS Renownia* Atlantilta Gibraltarille. Se osallistui 25. marraskuuta operaatio Collariin suojaten *HMS Renownia*, *HMS Ark Royalia*, *HMS Despatchia* ja *HMS Sheffieldiä*. Alukset muodostivat operaation osasto B:n, jonka tehtävänä oli suojata täydennysten matka Sisiliankapeikkoon. Alus erkani 27. marraskuuta *Kelvinin* kanssa *HMS Ark Royalin* saattueeksi, kun Italian laivaston taistelulaivat *Vittorio Veneto* ja *Guilio Cesare* ja niitä suojanneet seitsemän risteilijää ja 18 hävittäjää havaittiin. Alus ei osallistunut seuranneeseen Spartiventon taisteluun.

Alus liittyi 20. joulukuuta operaatio Hiden osastoon Force II, jonka tehtävänä oli suojata taistelulaiva *HMS Malayaa* sekä Maltalta saapuvaa saattuetta MG1. Alus erkani seuraavana päivänä Force II:sta jatkaakseen saattueen lähisuojauksena. Vastaanotettuaan saattueen Välimeren laivaston aluksilta se palasi Force H:hon. Alus saapui 24. joulukuuta Force H:n ja saattueen MG1 mukana Gibraltarille.

### Välimeren laivasto
Tammikuussa 1941 *Jaguar* määrättiin Välimeren laivastoon Aleksandriaan. Alus kohtasi 1. tammikuuta Pohjois-Afrikan rannikolla *HMS Duncanin*, *HMS Foxhoundin* ja *HMS Firedraken* kanssa Vichyn Ranskan laivaston saattueen, jossa oli *SS Chantilly*, *SS Sally Maersk*, *SS Octane* ja tankkeri suojanaan yksi troolari. Seuraavana päivänä syntyi taistelu *Chantillylle* asetetun valtausmiehistön ja aluksen miehistön välillä, jolloin kaksi matkustajaa sai surmansa. Alus joutui rannikkotykistön tuleen kärsimättä vaurioita.

Alukselle nousi 6. tammikuuta henkilöstöä kuljetettavaksi Maltalle. Seuraavana päivänä se liittyi risteilijä *HMS Bonaventuren*, *HMS Hastyn*, *HMS Heron* ja *HMS Herewardin* muodostamaan operaatio Excessin Force F:ään. Osasto joutui 9. tammikuuta Italian ilmavoimien ilmahyökkäykseen, mutta ei kärsinyt vaurioita. Seuraavana päivänä osastoa vastaan hyökkäsivät Italian laivaston torpedoveneet *Circe* ja *Vega*, joka upposi *HMS Bonaventuren* tulessa.

*Jaguar* määrättiin 10. tammikuuta suojaamaan *HMS Hastyn* kanssa ilmahyökkäyksessä pahoin vaurioituneen lentotukialus *HMS Illustriousin* paluu Maltalle. Alus lähti 14. tammikuuta Maltalta *HMS Hastyn* kanssa suojatakseen risteilijät *HMS Bonaventuren* ja *HMS Orionin* matkan Aleksandriaan, jonne alukset saapuivat 16. tammikuuta. *Jaguar* liittyi 14. hävittäjälaivueeseen.

Alus siirrettiin helmikuussa Kreetalle Soudanlahdelle *HMS Daintyn* kanssa. Se suojasi 27. helmikuuta *HMS Decoyn*, *HMS Heron* ja *HMS Hastyn* kanssa *HMS Bonaventurea* ja *HMAS Perthiä*, joiden tehtävänä oli suojata operaatio Abstentionissa edellisenä päivänä Leroksella maihinlaskettujen kommandojen evakuointia. Seuraavana päivänä osasto joutui ilmahyökkäykseen ja se kohtasi Italian laivaston hävittäjän *Crispin*, joka suojasi täydennysjoukkojen maihinnousua. Laivasto-osasto evakuoi brittijoukot kuljettaen ne Aleksandriaan.

Saattuetta AG9 Pireukseen alus suojasi *HMS Calcuttan*, *HMS Junon* ja *HMS Defenderin* kanssa 26. maaliskuuta. Seuraavana päivänä alus määrättiin *Junon* ja *Defenderin* kanssa Force D:hen valvomaan Kreetan luoteispuolista merialuetta etteivät Italian laivaston yksiköt kykenisi yllättämään operaatio Lustren joukkojenkuljetuksia Kreikkaan. Alus otti 28. maaliskuuta osaston mukana osaa Matapanin taisteluun, minkä jälkeen se palasi laivaston mukana Aleksandriaan.

*Jaguar* määrättiin 3. huhtikuuta tukemaan maajoukkojen operaatiota Somalimaassa operaatio Appearanceen. Operaatiota ei kuitenkaan koskaan toteutettu Punaisellemerelle sijoitetun Italian laivaston alusten tuhouduttua.

Alus suojasi 18. huhtikuuta Välimeren laivaston raskaita aluksia Soudanlahteen, missä tankattiin seuraavana päivänä. Alus liittyi 20. huhtikuuta suojaamaan raskaita aluksia, jotka olivat matkalla tulittamaan Tripolia operaatiossa MD2. Seuraavana päivänä alus osallistui maakohteiden tulittamiseen Tripolissa. Operaation päätyttyä alus lähti Maltalle *Januksen*, *Jerviksen* ja *Junon* kanssa. Alukset muodostivat Maltalla osan perustettavasta Force K:sta, jonka tehtävänä oli häiritä Italian ja Pohjois-Afrikan välisiä kuljetuksia.

Alus osallistui 24. huhtikuuta Tripolin edustalla saattuetaisteluun, jossa upotettiin Italian laivaston apualus *RN Egeo* saattueen paetessa. Alus vapautui 28. huhtikuuta Force K:sta. Alus lähti vielä samana päivänä Aleksandriaan, missä se liittyi 30. huhtikuuta laivueeseensa.

Toukokuun alus osallistui Kreetan taisteluihin suojaten joukkojen ja materiaalin siirtoja. Kesäkuussa alus määrättiin 10. hävittäjälaivueen kanssa tukemaan Syyriassa käytäviä taisteluja operaatio Exporterissa. Alus lähti 7. kesäkuuta Tyyrokseen kommandojoukkoja kuljettavan saattueen mukana merelle, mutta hyökkäys peruutettiin seuraavana päivänä sään heikennyttyä. Alus hyökkäsi laivueen mukana Siidonin edustalla oleviin Vichyn Ranskan laivaston aluksia vastaan.

*Jaguar* lähti Haifaan, mistä palasi Vichyn Ranskan laivaston hävittäjien *Valmyn* ja *Guepardin* hyökättyä. Alus osallistui 23. kesäkuuta käytyyn taisteluun, minkä jälkeen se partioi Syyrian rannikolla ja tuki maajoukkojen taistelua tykkitulella. Alus palasi 7. heinäkuuta Aleksandriaan. Alukselle nousi 10. heinäkuuta Port Saidissa ilmavoimien henkilöstöä kuljetettavaksi Kyprokselle operaatio Guillotinessa.

Elokuusta alkaen alus osallistui Tobrukin huoltokuljetuksiin ja erilaisiin 8. armeijan taistelun tukemiseen suunniteltuihin operaatioihin. Alus saapui 5. ja 14. elokuuta, 17. ja 22. syyskuuta ja 18. lokakuuta huoltosaattueen mukana Tobrukiin.

Marraskuussa alus palasi laivueeseensa normaalipalvelukseen. Se oli 30. marraskuuta risteilijöiden *HMS Naiad* ja *HMS Euryalus* suojana etsittäessä kahta Italian laivaston hävittäjää, jotka kuljettivat täydennyksiä Pohjois-Afrikkaan. Osasto joutui paluumatkalla ilmahyökkäykseen, jolloin *Jackaliin* osui torpedo. Vaurioitunut alus pääsi kuitenkin satamaan korjausten jälkeen. *Jaguar* palasi 2. joulukuuta epäonnistuneelta partiomatkalta Aleksandriaan.

Alus lähti 6. joulukuuta operaatio MD8:aan, jossa suojattiin *Breconshireä* Maltalle. Maltalta alus lähti 17. joulukuuta vastaan operaatiossa MF1 saapuvaa *Breconshireä. Osasto kohtasi Italian laivaston aluksia, jotka suojasivat Benghaziin Pohjois-Afrikkaan matkannutta saattuetta M42. Kohtaamisesta seurasi ensimmäinen Syrtinlahden taistelu, josta italialaiset vetäytyivät hävittäjäosaston saapuessa. Alus palasi seuraavana päivänä Maltalle, mistä se lähti avustamaan Tripolin edustalla miinaan ajanutta *Kandaharia*.

Alus kohtasi 19. joulukuuta *Kandaharin*, mutta ei kyennyt hinaamaan alusta turvaan sään heikennyttyä. Alus pelasti 174 mereen hypännyttä miestä ja upotti vaurioituneen aluksen torpedolla.

Alus suojasi 6. tammikuuta 1942 *Breconshirea* Maltalta Dernan länsipuolelle operaatiossa MF2. Alus palasi 8. tammikuuta Maltalle suojaten *Glengyleä*. Alus osallistui 17. tammikuuta Force K:n mukana operaatioon MF3, jossa suojattiin saattueen MW8A/B matka Maltalle. Seuraavana päivänä alus siirrettiin Force B:hen, jonka tehtävänä oli suojata risteilijöitä. Alus saapui saattueen mukana Aleksandriaan 20. tammikuuta.

Force B:n kanssa alus suojasi 12. helmikuuta operaatiossa MF4 saattueet MW9A/B Maltalle. Saattueet yhdistyivät seuraavana päivänä. Saattue kohtasi Force K:n 14. helmikuuta ja suojue aloitti paluumatkan Aleksandriaan, jonne saavuttiin seuraavana päivänä.

Pohjois-Afrikan rannikolla alus oli 13. maaliskuuta sukellusveneidentorjuntapartiossa, minkä tarkoituksena oli estää sukellusveneiden toiminta Tobrukiin matkanneita huoltosaattueita vastaan. Aluksen suojatessa 26. maaliskuuta Kreikan laivaston *Queen Olgan* kanssa tukilaiva *RFA Slavokia*, osasto joutui Saksan laivaston sukellusveneen *U-652* hyökkäyksen kohteeksi. Sukellusvene torpedoi *Slavokin*, joka syttyi tuleen. Sollumin koillispuolella *Jaguariin* osui kaksi saman sukellusveneen laukaisemaa torpedoa, jotka upottivat aluksen. Alus upposi välittömästi vieden mukanaan pääosan miehistöstä mukanaan. Etelä-Afrikan laivaston *Klo'' pelasti merestä 53 eloonjäänyttä.

## Lähteet
*
*
*
*
*

### Viitteet